作者:張籍
標題:贈殷山人
內容:鬱鬱山中客，知名四十年。恓惶身獨隱，寂寞性應便。世業公侯籍，生涯黍稷田。藤懸讀書帳，竹系網魚船。已種千頭橘，新開數脈泉。閒遊攜酒遠，幽語向僧偏。入洞題松過，看花選石眠。避喧長汩沒，逢勝即留連。自古多高跡，如君少比肩。耕耘此辛苦，章句已流傳。昔日交遊盛，當時省閣賢。同袍還共弊，連轡每推先。講序居重席，群儒願執鞭。滿堂虛左待，眾目望喬遷。才異時難用，情高道自全。畏人顏慘澹，疏物勢迍邅。賢者聞知命，吾生複禮玄。深藏報恩劍，久緝養生篇。憔悴眾夫笑，經過郡守憐。夕陽悲病鶴，霜氣動饑鸇。處士誰能薦，窮途世所捐。伯鸞甘寄食，元淑苦無錢。策蹇秋塵裡，吟詩黃葉前。故裘餘白領，廢瑟斷朱弦。志氣終猶在，逍遙任自然。家貧念婚嫁，身老戀雲煙。放逸棲巖鹿，清虛飲露蟬。鄭逃秦谷口，嚴愛越溪邊。霄漢予猶阻，榮枯子不牽。山城一相遇，感激意難宣。